2. ปัจจัยความเสี่ยง

1.  ปัจจัยเสี่ยงในด้านโรงงาน

  จากการที่เครื่องจักรไม่สามารถผลิตได้ตามกำลังการผลิตที่ออกแบบและสภาพโรงงานที่ชำรุดทรุดโทรมเนื่องจากขาดการบำรุงรักษามาเป็นเวลานานเพราะขาดเงินทุนหมุนเวียนมาโดยตลอด
  ตลอดจนยังมีความเสี่ยงในด้านอื่นๆ อีก เช่น ปัญหาชุมชนและสิ่งแวดล้อม เป็นต้น

  นอกจากนั้น
  ความเสี่ยงในการที่บริษัทจะปรับปรุงโรงงานเพื่อดำเนินการผลิตปุ๋ยเคมีต่อไปนั้นขึ้นอยู่กับเงินลงทุนในการปรับปรุงโรงงาน
  เมื่อเทียบกับผลกำไรที่คาดว่าจะได้รับ
  ซึ่งเมื่อบริษัทได้ว่าจ้างที่ปรึกษาทางการเงินเข้ามาทำการศึกษาความเหมาะสมด้านการเงินในการดำเนินธุรกิจผลิตปุ๋ยเคมีแล้วพบว่าไม่คุ้มค่า
  เนื่องจากบริษัทจะไม่สามารถผลิตถึงจุดคุ้มทุนได้
  และการผลิตต่อไปจะยิ่งส่งผลให้กระแสเงินสดติดลบมากขึ้น

  จากนั้น
  เมื่อบริษัททำการว่าจ้างที่ปรึกษาทางเทคนิคเข้ามาทำการศึกษาเพื่อการลงทุนปรับปรุงแก้ไขโรงงาน
  โดยใช้งบประมาณ 408 ล้านบาทนั้น
  พบว่าบริษัทจะยังไม่สามารถแก้ไขเครื่องจักรให้ดำเนินการได้อย่างมีประสิทธิภาพ
  เนื่องจากโรงงานยังคงสามารถผลิตปุ๋ยเชิงประกอบได้ไม่เกิน 550,000 ตันต่อปี
  บริษัทจึงเห็นว่าการดำเนินกิจการผลิตปุ๋ยเคมีต่อไปยังคงมีความเสี่ยงสูงและไม่สามารถแก้ไขผลการดำเนินงานให้มีกำไรจากการผลิตปุ๋ยเคมีได้
  นอกจากนั้น
  การดำเนินงานผลิตปุ๋ยเคมีเชิงประกอบต่อไปยังมีความเสี่ยงต่อความปลอดภัยและสิ่งแวดล้อมตลอดจนชุมชนรอบข้าง
  ดังนั้น บริษัทอาจจำเป็นต้องหยุดการผลิตปุ๋ยเคมีจากการใช้เครื่องจักรและอุปกรณ์ที่มีอยู่เดิมต่อไป

2.2 ปัจจัยเสี่ยงด้านการตลาด

  2.2.1 ความเสี่ยงจากสภาวะการตลาดอันเกิดจากสภาพภูมิอากาศ

  ผลกระทบจากภาวะโลกร้อน และความแห้งแล้งในพื้นที่ภาคตะวันออกเฉียงเหนือ อีกทั้งระดับน้ำ
  ที่ลดลงมากในพื้นที่ภาคเหนือและภาคกลาง ซึ่งโดยปกติเป็นแหล่งน้ำของประเทศ
  จึงส่งผลกระทบต่อปริมาณความต้องการใช้ปุ๋ยโดยตรง

  2.2.2 ความเสี่ยงจากต้นทุนราคาวัตถุดิบสูงขึ้น

  ความผันผวนของราคาปุ๋ยเคมีในตลาดโลก ตลอดจนราคาวัตถุดิบ
  และสินค้าสำเร็จรูปมีผลกระทบโดยตรงต่อต้นทุนในการผลิตทั้งสิ้น

  การขึ้นค่าระวางขนส่งสินค้า โดยเฉพาะค่าขนส่งสินค้าทางเรือเดินทะเล
  และยังมีการขาดแคลนเรือขนส่ง รวมทั้งราคาน้ำมันที่สูงขึ้นอย่างรวดเร็วและผันผวนอย่างต่อเนื่อง
  ซึ่งจะส่งผลกระทบต่อต้นทุน

  2.2.3 ความเสี่ยงจากการที่ผู้บริโภคใช้สินค้าทดแทน

  จากปัญหาราคาปุ๋ยเคมีมีราคาแพง ส่งผลให้เกษตรกรลดปริมาณการใช้ปุ๋ยเคมี
  และจัดหาปุ๋ยอินทรีย์เข้ามาทดแทน

  ในขณะเดียวกันหน่วยงานภาครัฐได้เข้ามากำกับดูแลราคาปุ๋ยเคมี และให้ความช่วยเหลือด้านต่างๆ
  แก่เกษตรกรมากขึ้น
  รวมถึงการรณรงค์ให้เกษตรกรใช้ปุ๋ยอินทรีย์ทดแทนปุ๋ยเคมีเพื่อความยั่งยืนของผืนดินเกษตรกรรมและลดต้นทุนผลผลิตที่เพิ่มขึ้น
  จัดส่งวิทยากรให้คำแนะนำโปรแกรมการวิเคราะห์ดินให้เกษตรกร
  เพื่อให้เกษตรกรเลือกใช้ปุ๋ยให้ตรงกับชนิดของดิน

  นอกจากนี้ ยังส่งเสริมการใช้ปุ๋ยพืชสดให้กับเกษตรกร ทดแทนปุ๋ยยูเรีย
  ซึ่งจะทำให้เกษตรกรมีผลผลิตเพิ่มขึ้น ทั้งนี้ เกษตรกรมีการตื่นตัวค่อนข้างมาก
  และมีการรวมกลุ่มเกษตรกรใช้สารอินทรีย์ทดแทนสารเคมีทางการเกษตรมากขึ้น

2.3 ความเสี่ยงทางการเงิน

  2.3.1 ความเสี่ยงทางด้านสภาพคล่อง

  ในปี 2551 บริษัทอยู่ในช่วงหยุดการผลิตปุ๋ยเคมีชั่วคราวจากเครื่องจักรหลักที่มีอยู่
  ทำให้มีรายได้จากการขายสินค้าลดลง ในขณะที่ บริษัทยังคงมีรายจ่ายคงที่รายเดือน
  โดยเฉพาะค่าเช่า และค่าใช้จ่ายในการดำรงสิทธิต่างๆ
  จึงอาจมีปัญหาขาดสภาพคล่องอย่างรุนแรงเกิดขึ้น

2.3.2 ความเสี่ยงจากอัตราแลกเปลี่ยนเงินตราต่างประเทศ

  บริษัท มีความเสี่ยงจากอัตราแลกเปลี่ยนเงินตราต่างประเทศ
  ซึ่งเกิดจากการนำเข้าและส่งออกสินค้า โดยกำหนดราคาซื้อขายเป็นเงินสกุลดอลลาร์สหรัฐ
  เมื่อมีความผันผวนจากอัตราแลกเปลี่ยนดังกล่าว
  อาจส่งผลกระทบต่อต้นทุนสินค้าที่นำเข้ามาขายและรายได้จากการส่งออกสินค้าได้
  บริษัทจึงมีนโยบายที่จะลดความเสี่ยงจากอัตราแลกเปลี่ยนโดยการ Matching Currency
  เงินตราต่างประเทศ
  อีกทั้งบริษัทจะทำสัญญาซื้อขายอัตราแลกเปลี่ยนล่วงหน้าทันทีที่มีโอกาสเพื่อลดความเสี่ยงจากอัตราแลกเปลี่ยนดังกล่าว

  2.3.3 ความเสี่ยงจากการให้สินเชื่อ

  ด้วยลักษณะการขายสินค้าของบริษัท ได้มีการขายสินค้าเป็นเงินเชื่อให้กับลูกค้า
  บริษัทจึงมีความเสี่ยงจากการให้สินเชื่อดังกล่าว ดังนั้น บริษัท
  จึงได้แต่งตั้งคณะกรรมการสินเชื่อเพื่อกำหนดนโยบายการให้สินเชื่อ
  จึงคาดว่าจะไม่มีความเสียหายที่เป็นสาระสำคัญอันเนื่องมาจากการเก็บหนี้ไม่ได้